NARIADENIE KOMISIE (ES) č. 1097/2008
zo 6. novembra 2008,
ktorým sa ustanovujú výnimočné opatrenia týkajúce sa dovozných povolení v sektore ryže v dôsledku problémov na medzinárodnom trhu v roku 2008
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho články 134 a 148 v spojení s jeho článkom 4,
keďže:
(1)
Od začiatku roku 2008 došlo v dôsledku rôznych opatrení na obmedzenie vývozu, ktoré boli prijaté v tretích krajinách, k narušeniu dovozu ryže do Spoločenstva. V niektorých prípadoch boli týmito opatreniami úradné zákazy vývozu alebo opatrenia, ktoré mali rovnaký vplyv ako úradné zákazy vývozu. Dovozcovia v rámci Spoločenstva si preto nemohli plniť svoje záväzky, ktoré im vyplývajú z dovozných povolení, predovšetkým pokiaľ ide o záväzok dovážať v súlade s článkom 7 nariadenia Komisie (ES) č. 376/2008 z 23. apríla 2008, ktorým sa stanovujú spoločné podrobné pravidlá uplatňovania systému dovozných a vývozných povolení a certifikátov s vopred stanovenou sadzbou náhrady pre poľnohospodárske výrobky (2).
(2)
Preto by sa mali v súvislosti s dovoznými povoleniami vydanými v období colných kvót 2007/2008 a 2008 ustanoviť výnimočné opatrenia na obmedzenie nepriaznivého dosahu na dovozcov.
(3)
Záväzok dovážať je základnou požiadavkou v zmysle článku 20 nariadenia Komisie (EHS) č. 2220/85 z 22. júla 1985, ktorým sa stanovujú spoločné podrobné pravidlá uplatňovania systému záruk pre poľnohospodárke výrobky (3), v prípade jej nesplnenia by malo dôjsť k prepadnutiu záruky v súlade s článkom 22 uvedeného nariadenia. Na základe požiadavky zúčastnených strán a v súlade s článkom 40 nariadenia (ES) č. 376/2008 by sa mal zrušiť záväzok dovážať a záruka by sa mala uvoľniť v závislosti od prípadu. Je vhodné ustanoviť podmienky, ktoré musí oprávnený držiteľ splniť pri preukazovaní toho, že opatrenia na obmedzenie vývozu je možné považovať za vyššiu moc.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
1. V súlade s článkom 40 nariadenia (ES) č. 376/2008, na základe požiadavky oprávneného držiteľa, do jedného mesiaca od dátumu nadobudnutia účinnosti tohto nariadenia, v prípade povolení vydaných v období colných kvót 2007/2008 podľa nariadenia (ES) č. 964/2007 (4) a 1002/2007 (5), alebo období colných kvót 2008 v súlade s nariadeniami (ES) č. 2058/96 (6), č. 327/98 (7), č. 955/2005 (8), č. 1964/2006 (9) a č. 1529/2007 (10), príslušné orgány členských štátov zrušia záväzok dovážať a uvoľnia záruky na nepoužité množstvá.
2. Opatrenie ustanovené v odseku 1 sa uplatňuje len v prípadoch, keď sa oprávnený držiteľ odvoláva na pravidlá ustanovené treťou krajinou, ktoré príslušné orgány členského štátu považujú za vyššiu moc v súlade s článkami 39 a 40 nariadenia (ES) č. 376/2008. Oprávnený držiteľ musí príslušným orgány presvedčivo preukázať, že vzhľadom na úradné zákazy vývozu alebo opatrenia s podobným účinkom, ktoré zaviedli tretie krajiny, nemohol dovážať, a ktorých zavedenie nemohol primerane opatrný obchodník v sektore ryže v čase podania žiadosti o dovozné povolenie predvídať, a že oprávnený držiteľ vynaložil primerané úsilie na to, aby použil dovozné povolenie v čase jeho platnosti.
Článok 2
Členské štáty do 31. januára 2009 oboznámia Komisiu s opatreniami prijatými v rámci uplatňovania článku 1 ods. 2) tohto nariadenia.
Oznámenia sa podajú elektronicky. Forma a obsah oznámení sa určia na základe vzorov, ktoré Komisia dá členským štátom k dispozícii.
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. novembra 2008